Stefan Madsen forlænger med Aalborg Håndbold til 2025. Efter fejringen af mesterskabet i 2020 blev cheftrænerens kontrakt forlænget til 2023 - nu bliver der igen skruet på kontraktlængden.

Tre danske mesterskaber, to pokaltitler, vinder af Super Cup tre år i træk og en finale i EHF Champions League. Det er resultatet af Stefan Madsens tid som cheftræner i Aalborg Håndbold. Nu fortsætter samarbejdet, og det er direktør i Aalborg Håndbold, Jan Larsen, meget tilfreds med. For ham er det tydeligt at se, hvor meget Stefan Madsen betyder for klubben. - Han er en del af Aalborg Håndbolds DNA, og det giver mig en kæmpe tryghed at vide, at vi også kan regne med Stefan de næste mange år, siger Jan Larsen. - Den udvikling, der er sket, under hans ledelse, og hvad han får ud af de her drenge, er helt fantastisk, fortsætter han. Årets træner tre gange i træk Jobbet i Aalborg Håndbold har da også kastet personlig succes af sig for den 45-årige cheftræner. Han er blevet kåret til årets herretræner i dansk håndbold de sidste tre år i træk. - Min familie og jeg trives godt her i Aalborg, og så længe jeg stadig elsker at gå på arbejde hver dag, var det ikke noget svært valg at forlænge samtidig med, at jeg ser det som et kæmpe skulderklap, at klubben fortsat vil have mig til at styre slagets gang de kommende sæsoner, siger cheftræner Stefan Madsen. Til sommer får Aalborg Håndbold og Stefan Madsen blandt andet verdensstjernen Mikkel Hansen med på holdet, og fra sommeren 2023 spiller også verdens bedste mandlige håndboldspiller, Niklas Landin, i den nordjyske klub.